《夏日平居奉寄崔伯易兼简朱元弼 其二》
宋代·王令

怃怃庭下树，阴影日已敷。癯癯闭门人，簟席自卷舒。

高枝就远冠，曲枝挂裳裾。还来从此息，卧视诗与书。

桓桓门外客，从徒驾骊驹。不知来何闻，乃肯顾我闾。

呼儿往应门，谓言出在涂。非我敢厌客，非客与我疏。

以予拙语言，无以得客娱。一不当客意，恐与世患俱。

不如两相忘，何能效纷如。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。